Il-Kunsill ta' Assoċjazzjoni UE-Ukrajna kellu t-tieni laqgħa tiegħu nhar it-Tnejn 7 ta' Diċembru 2015 fi Brussell. Il-Kunsill ta' Assoċjazzjoni ħa kont tal-iżviluppi fir-relazzjonijiet ta' bejn l-UE u l-Ukrajna mill-ewwel Kunsill ta' Assoċjazzjoni li sar f'Diċembru 2014 u laqa' l-progress sinifikanti li kien hemm s'issa. Iż-żewġ naħat affermaw mill-ġdid l-importanza li huma jagħtu lis-sħubija, kif ukoll l-impenn bla heda tagħhom biex japprofondixxu l-assoċjazzjoni politika u l-integrazzjoni ekonomika tal-Ukrajna mal-UE abbażi tar-rispett għall-valuri komuni u l-promozzjoni effettiva tagħhom. Il-Kunsill ta' Assoċjazzjoni laqa' r-ratifika tal-Ftehim ta' Assoċjazzjoni b'maġġoranza kbira tal-Istati Membri u stenna b'interess id-dħul fis-seħħ sħiħ tiegħu. L-Ukrajna u l-UE ser japplikaw b'mod proviżorju l-parti taż-Żona ta' Kummerċ Ħieles Approfondita u Komprensiva (DCFTA) tal-Ftehim ta' Assoċjazzjoni mill-1 ta' Jannar 2016. L-Ukrajna u l-UE qablu dwar il-ħtieġa li tiġi żgurata konformità sħiħa mal-impenji meħuda fil-kuntest tad-DCFTA, inkluż permezz tat-tisħiħ ulterjuri tal-isforzi preparatorji tal-Ukrajna. Il-Kunsill ta' Assoċjazzjoni ħa wkoll kont tat-taħditiet trilaterali dwar l-implimentazzjoni tad-DCFTA. L-UE u l-Ukrajna tennew li kienu lesti jkomplu bit-taħditiet fil-livelli ministerjali u tal-esperti billi jagħmlu użu mill-flessibbiltajiet offruti mid-DCFTA. Huma ssottolinjaw li kwalunkwe soluzzjoni li tinstab trid tirrispetta d-dispożizzjonijiet u l-impenji rilevanti tad-WTO. L-UE laqgħet il-progress sostanzjali miksub din is-sena fl-implimentazzjoni tar-riformi b'mod partikolari t-tnedija ta' ħidma tal-Uffiċċju Nazzjonali Kontra l-Korruzzjoni u l-pulizija nazzjonali ġdida, l-ikkompletar tal-proċess ta' selezzjoni tal-Prosekutur għal Kontra l-Korruzzjoni, l-adozzjoni fl-ewwel qari minn Verkhovna Rada tal-emendi għall-Kostituzzjoni dwar id-deċentralizzazzjoni u l-adozzjoni tal-liġi "Dwar is-suq tal-gass naturali" bil-għan li s-settur tal-gass tal-Ukrajna jkun jikkonforma mat-Tielet Pakkett dwar l-Enerġija. L-UE laqgħet l-impenn politiku qawwi tal-awtoritajiet Ukreni biex imexxu 'l quddiem il-proċess ta' riforma, minkejja l-isfidi li qed jiffaċċja l-pajjiż, b'mod partikolari l-kunflitt fil-lvant tal-Ukrajna. Il-Kunsill ta' Assoċjazzjoni rrikonoxxa l-importanza ta' implimentazzjoni rapida u bir-reqqa, u l-infurzar, ta' linji politiċi ġodda u oqfsa leġislattivi u ta' aċċellerazzjoni ulterjuri tar-riformi politiċi u ekonomiċi għall-perjodu qasir fl-oqsma li ġejjin: il-kostituzzjoni; il-ġlieda kontra l-korruzzjoni; is-sistema tal-ġustizzja; l-amministrazzjoni pubblika; il-leġiżlazzjoni elettorali; id-deċentralizzazzjoni; is-settur tas-sigurtà ċivili; l-enerġija; il-ġestjoni tal-finanzi pubbliċi; il-klima tan-negozju. Il-Kunsill ta' Assoċjazzjoni rrikonoxxa li r-riformi jridu jsiru l-ewwel u qabel kollox fl-interess tal-poplu Ukren. L-UE tenniet l-impenn sod tagħha għal soluzzjoni politika u paċifika għall-kunflitt fl-Ukrajna tal-Lvant ibbażata fuq ir-rispett għall-indipendenza, is-sovranità u l-integrità territorjali tal-Ukrajna, inkluż permezz tal-implimentazzjoni tal-ftehimiet ta' Minsk min-naħat kollha. F'dan ir-rigward, il-Kunsill ta' Assoċjazzjoni endorsja l-isforzi diplomatiċi kollha fil-konfigurazzjoni tan-Normandija u l-Grupp ta' Kuntatt Trilaterali, u fakkar li t-tul ta' żmien tal-miżuri restrittivi ekonomiċi tal-UE kontra l-Federazzjoni Russa huwa marbut mal-implimentazzjoni sħiħa tal-ftehimiet ta' Minsk. Barra minn hekk, huwa esprima tħassib dwar iż-żieda reċenti fl-għadd u l-gravità tal-ksur ta' waqfien mill-ġlied, u enfasizza li l-ostaġġi kollha u l-persuni detenuti illegalment fir-rigward tal-kunflitt fil-Lvant tal-Ukrajna, inkluża Nadiya Savchenko għandhom jinħelsu, skont il-ftehimiet ta' Minsk. Il-Kunsill ta' Assoċjazzjoni enfasizza l-ħtieġa li s-sitwazzjoni umanitarja li qed tirriżulta minħabba l-kunflitt tibqa' tiġi indirizzata u ħeġġeġ lill-Ukrajna biex tiffaċilita l-kunsinna ta' għajnuna umanitarja fiż-żoni affettwati mill-kunflitt u biex b'mod komprensiv jiġu indirizzati d-drittijiet u l-bżonnijiet aktar fit-tul tal-Persuni Spostati Internament. L-UE esprimiet ir-rieda tagħha li żżid l-appoġġ tagħha għall-attivitajiet ta' tneħħija ta' mini fil-lvant tal-Ukrajna. Il-Kunsill ta' Assoċjazzjoni esprima tħassib dwar id-deterjorament tas-sitwazzjoni tad-drittijiet tal-bniedem fil-peniżola tal-Krimea, inkluża dik tal-komunità Tatar tal-Krimea u sejjaħ għall-għoti ta' aċċess sħiħ, liberu u mingħajr restrizzjonijiet fir-Repubblika Awtonoma tal-Krimea u l-Belt ta' Sevastopol lill-atturi internazzjonali tad-drittijiet tal-bniedem. L-UE tenniet it-talba tagħha għar-rilaxx immedjat tas-Sur Sentsov u s-Sur Kolchenko u r-ritorn sigur tagħhom lejn l-Ukrajna. L-UE fakkret li hija ma tirrikonoxxix u tibqa' tikkundanna l-annessjoni illegali tal-Krimea u Sevastopol mill-Federazzjoni Russa. L-Ukrajna u l-UE ħadu nota tal-progress li sar fir-rigward tar-rispett tad-drittijiet tal-bniedem u l-libertajiet fundamentali, u qablu dwar il-ħtieġa li jitkomplew l-isforzi. L-UE laqgħet it-tmexxija ġeneralment tajba tal-elezzjonijiet lokali li saru fil-25 ta' Ottubru 2015, li juri l-progress fir-rispett għall-prinċipji demokratiċi. Il-Kunsill ta' Assoċjazzjoni laqa' l-progress li sar s'issa mill-Ukrajna rigward il-liberalizzazzjoni tal-viża. Iż-żewġ naħat stennew b'interess ir-rapport ta' progress li jmiss dwar l-implimentazzjoni tal-Pjan ta' Azzjoni dwar il-Liberalizzazzjoni tal-Viża, li ser jiġi ppubblikat aktar tard dan ix-xahar. Il-Kunsill ta' Assoċjazzjoni laqa' l-ewwel sinjali ta' stabbiltà ekonomika fl-Ukrajna u appella biex titkompla l-implimentazzjoni ta' politiki makroekonomiċi u finanzjarji sodi. Il-Kunsill ta' Assoċjazzjoni rrikonoxxa l-appoġġ finanzjarju sinifikanti ta' aktar minn €7 biljun mogħti mill-UE u l-Istituzzjonijiet Finanzjarji Ewropej sa mill-2014. Issottolinja li dan l-appoġġ finanzjarju qed jgħin lill-Ukrajna tistabbilizza l-ekonomija tagħha, filwaqt li jirriformaha b'mod konformi ma' standards internazzjonali u maż-żmien itejjeb l-għajxien taċ-ċittadini tagħha. Il-Kunsill ta' Assoċjazzjoni laqa' l-adozzjoni fit-2 ta' Diċembru 2015 ta' programm ġdid tal-UE f'appoġġ tad-deċentralizzazzjoni li jiswa €97 miljun (€90M mill-baġit tal-UE, €6M mill-Ġermanja u €1M mill-Polonja), kif ukoll l-appoġġ komplimentari taħt l-istrument li jikkontribwixxi għall-Istabbiltà u l-Paċi, għar-restawr tal-governanza u l-bini tal-paċi fil-parti tal-lvant tal-Ukrajna li jiswa €10 miljun. Il-Kunsill ta' Assoċjazzjoni laqa' wkoll l-iffirmar tal-Ftehim Amministrattiv bejn l-Aġenzija Ewropea għad-Difiża u l-Ministeru għad-Difiża tal-Ukrajna mir-Rappreżentant Għoli Federica Mogherini fil-kapaċità tagħha ta' Kap tal-Aġenzija Ewropea għad-Difiża u l-Ministru għad-Difiża tal-Ukrajna Stepan Poltoraktoday. Iż-żewġ naħat stennew b'interess it-twettiq tal-mandat imsaħħaħ tal-Missjoni ta' Konsulenza tal-UE għar-Riforma tas-Settur tas-Sigurtà Ċivili (EUAM Ukraine) bil-għan li jkun hemm rispons aħjar għall-bżonnijiet tal-Ukrajna fl-isforzi tagħha biex tirriforma s-settur tas-sigurtà ċivili tal-pajjiż, filwaqt li jitqiesu l-isfidi attwali għas-sigurtà. Il-Kunsill ta' Assoċjazzjoni nnota wkoll l-estensjoni riċenti b'sentejn tal-Missjoni tal-Kummissjoni Ewropea ta' Assistenza fil-Fruntieri lir-Repubblika tal-Moldova u lill-Ukrajna (EUBAM), kif ukoll il-ftehim iffirmat li jsaħħaħ il-mandat tal-missjoni fir-rigward ta' aspetti relatati mal-fruntieri u d-dwana tal-Ftehimiet ta' Assoċjazzjoni u l-implimentazzjoni tad-DCFTAs. Bħala aktar turija tar-relazzjonijiet approfonditi, il-Kunsill ta' Assoċjazzjoni laqa' l-adeżjoni tal-Ukrajna ma' Ewropa Kreattiva u l-progress fl-adeżjoni tal-Ukrajna mal-Programm tal-UE għall-Kompetittività tal-Intrapriżi u l-Intrapriżi Żgħar u ta' daqs Medju, COSME kif ukoll l-għan komuni biex jibdew negozjati għall-forniment ta' Servizzi ta' Awmentazzjoni bbażati fuq is-Satelliti fl-Ukrajna abbażi tal-Programm Ewropew ta' Navigazzjoni bis-Satellita EGNOS. Iż-żewġ naħat taw valutazzjoni pożittiva tal-progress li sar rigward l-assoċjazzjoni tal-Ukrajna mal-Programm ta' Riċerka u Taħriġ tal-Euratom 2014-2018 li jikkomplimenta l-Programm tal-UE dwar ir-Riċerka u l-Innovazzjoni "Orizzont 2020", li ser jippermetti assoċjazzjoni effettiva mill-1 ta' Jannar 2016 'l quddiem. Il-Kunsill ta' Assoċjazzjoni laqa' r-riformi fl-enerġija mibdija din is-sena, b'mod partikolari fis-settur tal-gass, u ssottolinja il-ħtieġa li jiġi finalizzat il-qafas leġislattiv dwar ir-regolamentazzjoni tal-enerġija u s-suq tal-elettriku. Iż-żewġ naħat esprimew ir-rieda li titkompla l-kooperazzjoni dwar l-effiċjenza tal-enerġija u l-imodernizzar u t-tħaddim tas-sistema tat-trasport tal-gass tal-Ukrajna u dwar il-ħażna u l-iżgurar tal-provvisti tal-gass bejn l-Ukrajna u l-UE. L-Ukrajna u l-UE jistennew bil-ħerqa t-tnedija tan-negozjati dwar Memorandum ta' Ftehim għal Sħubija Strateġika dwar l-Enerġija. Waqt li jfakkar fl-impenn li sar fis-17-il Summit bejn l-UE u l-Ukrajna u l-aħħar Summit tas-Sħubija tal-Lvant f'Riga għall-konklużjoni, malajr kemm jista' jkun fl-2015, tal-Ftehim dwar Żona ta' Avjazzjoni Komuni Ewropea bejn l-UE u l-Ukrajna, kif imsemmi fil-Ftehim ta' Assoċjazzjoni, l-UE ġeddet l-impenn tagħha għal iffirmar fil-pront tal-Ftehim. Il-Kunsill ta' Assoċjazzjoni laqa' l-Komunikazzjoni konġunta tar-Rappreżentant Għoli u tal-Kummissjoni dwar ir-reviżjoni tal-Politika Ewropea tal-Viċinat (PEV) adottata fit-18 ta' Novembru u ntrabat li jimplimentaha filwaqt li enfasizza l-karattru nonkonfrontazzjonali tal-PEV. Ser tkun is-suġġett ta' aktar diskussjoni fl-2016, filwaqt li ser titkompla l-ħidma abbażi ta' arranġamenti kuntrattwali eżistenti. Id-divrenzjar u s-sjieda mtejba ser ikunu l-karatteristika ewlenija tal-PEV riveduta. Fl-aħħar nett, l-Ukrajna u l-UE saħqu dwar l-importanza ta' komunikazzjoni strateġika effettiva u qablu dwar kooperazzjoni mill-qrib għal dan l-għan, inkluż permezz tat-Task Force għall-Komunikazzjoni Strateġika tal-UE li għadha kemm twaqqfet, iffukata fuq il-Viċinat tal-Lvant u lil hinn. Il-laqgħa kienet ippreseduta mis-Sur Arseniy Yatsenyuk, Prim Ministru tal-Ukrajna. L-Ukrajna kienet irrappreżentata wkoll minn ministri għall-Affarijiet Barranin, l-Iżvilupp Ekonomiku u l-Kummerċ, il-Ġustizzja u d-Difiża. L-UE kienet irrappreżentata mir-Rappreżentant Għoli għall-Affarijiet Barranin u l-Politika ta' Sigurtà, Federica Mogherini u l-Kummissarju responsabbli għall-Politika Ewropea tal-Viċinat (PEV) u n-Negozjati għat-Tkabbir, Johannes Hahn.